Papersnake/gushiwen huggingface dataset:
江城子（夏夜观月）
张鎡（宋代）

飞来冰雪冷无声。可中庭。骨毛清。卧看东南，和露两三星。蓦地清游天上去，呼彩凤，驾云軿。

望舒宫殿玉峥嵘。桂千层。宝香凝。捣药仙童，邀我论长生。一笑归来人未睡，花送影，上窗棂。
秋日山居四首 其三 午枕
陆游（宋代）

茗碗兵休戒老兵，客来剥啄急须应。为言余正理公事，半落乌纱枕曲肱。
次韵卫知机秀才梅花
喻良能（宋代）

东君调护亦多情，瘦比夷齐彻骨清。
有韵绿毛时倒挂，无尘白鹭可同盟。
未应桃叶能称姊，若齿山樊定是兄。
何事故园频入梦，疏枝新赏玉谿晴。
听琴
郑思肖（宋代）

洋洋盈耳间，一派水潺潺。意不随声尽，心应与物闲。

宿云穿窦出，飞鸟御风还。却喜无人识，支颐看远山。
水龙吟 游钱塘西山
张野（元代）

一鞭空翠烟霏，笑谈已到山深处。丹崖翠壁，野猿幽鸟，冷泉高树。兜率天中，蓬壶境内，偶成佳遇。正扪参历井，穷探未了，回首早，疏钟暮。画舸亭亭横渡。醉归来被谁留住。云窗雾阁，群仙应笑，尘缘相误。白雪歌残，青鸾梦觉，满身风露。料明年却向，古台高处，忆桃源路。
寄题识山堂一首
王阮（宋代）

山体如如即我身，眼高才是个中人。
锦囊忽上玉楼去，谁复如化更识真。
送程公明
李新（宋代）

不羁风韵有萧郎，白傅新诗已满筐。
烟薄露寒虽写瘦，自态清节也凌霜。
漫成五首
杨维桢（元代）

四十已过五十来，白日一半夜相催。
劝君秉烛须秉烛，七十光阴能几回？西邻昨夜哭暴卒，东家今日悲免官。
今日不知来日事，人生可放酒杯干？徐家园里野莺啼，张家楼头客燕酒。
千金买宅作邮传，何处高桓大字题？铁笛道人已倦游，暮年懒上玉墀头。
只欲浮家苕霅上，小娃子夜唱潮州。
小娃家住白蘋洲，只唱舍郎如莫愁。
风波不到鸳鸯浦，承恩曷用沙棠舟？
胶山兰若幽胜予寓梁溪久而未之到闻翁士特携家居其间赋诗见意
李纲（宋代）

闻道胶山寺，幽深过惠山。僧房穿窈窕，石溜落孱颜。

地僻车马绝，山空松桂环。钟声清霭外，刹影白云间。

旅泊君得计，飘流吾念还。时危暂安适，景胜且跻攀。

耿耿寸心赤，萧萧双鬓斑。抢攘悯瓯越，寂寞堕荆蛮。

风月三千首，轩裳五两纶。戎车伤浩荡，綵服羡斑斓。

天地旌麾满，江湖鸥鹭闲。何时共樽酒，世路正多艰。
夜鹭
张玉孃（元代）

白鹭宿秋陂，夜寒如隋雪。
久立不飞去，月明霜气冽。
钓台二首
陈必敬（宋代）

公为名利隐，我为名利来。
羞见先生面，黄昏过钓台。
送絜庵家少司农致政归里
严我斯（清代）

朝衣初脱拜君恩，归去田园喜尚存。七泽云深秋放艇，九嵏花发夜开尊。

毋劳清梦惊鱼钥，剩有闲身到鹿门。只恐熙时问遗老，不容瓢笠住江村。
送石江曾元英赴太学补 其二
曾丰（宋代）

万物不移三百篇，得鱼固自久忘筌。绪馀一醒冬烘眼，快著长安得隽鞭。
夜闻风声归思浩然
邓剡（宋代）

西风响高明树，乡梦去帆前。
稚子衡门下，先茔乱叶边。
老来多一出，归去恰经年。
海燕巢何晚，秋期落尔先。
慈恩寺残春
耿湋（唐代）

双林花已尽，叶色占残芳。若问同游客，高年最断肠。
李兵曹壁画山水各赋得桂水帆
李颀（唐代）

片帆浮桂水，落日天涯时。飞鸟看共度，闲云相与迟。

长波无晓夜，泛泛欲何之。
挽李主簿长民二首
廖行之（宋代）

帝里从游情最亲，江头一别几经春。
追思语笑恍如昨，时枉音书宁厌频。
忧患自嗟非故我，昂藏不复见斯人。
每哦风月无边句，西望潸然泪满巾。
张九山给谏言事被谪
范景文（明代）

丹翰戾南国，矢音曜奇姿。梧掖肃秋霜，秉节陈危词。

狐鼠已魄阻，凭城安所施。天意神颠倒，吾道无诡随。

瞻彼高冈翙，何妨暂枳栖。君子司邦直，卑飞亦光仪。

中诚苟不昧，剖衷对龙墀。嗟余抱孤愤，慷慨共心期。
河阳道中
李洞（唐代）

冲风仍蹑冻，提辔手频呵。得事应须早，愁人不在多。

雪田平入塞，烟郭曲随河。翻忆江涛里，船中睡盖蓑。
和邓内翰游乌奴寺
冯山（宋代）

万险初离峡，三程未到关。相欢才把酒，偷暇更寻山。

古意登临外，人生笑语间。一茶游兴尽，箫鼓欲催还。
将至广州，用过韵，寄迈迨二子
苏轼（宋代）

皇天遣出家，临老乃学道。北归为儿子，破戒堪一笑。

披云见天眼，回首失海潦。蛮唱与黎歌，馀音犹杳杳。

大儿牧众稚，四岁守孤峤。次子病学医，三折乃粗晓。

小儿耕且养，得暇为书绕。我亦困诗酒，去道愈茫渺。

纷纷何时定，所至皆可老。莫为柳仪曹，诗书教氓獠。

亦莫事登陟，溪山有何好。安居与我游，闭户净洒扫。
舟中杂感二首 其一
徐倬（明代）

高秋一叶下梧桐，有客扬帆夕照中。多病百年兼恨别，依人千里自途穷。

沧江白露鱼龙夜，冷月黄沙草木风。老去休思空冀北，曰归终拟侩墙东。
流河驿怀谢宝庆先生兼怀鸣治侍讲
李东阳（明代）

林下春风迥绝尘，天涯旧路独伤神。长船载酒官河夜，芳草怀伤楚水春。

应学杜陵寻北郭，兼逢小阮作南邻。嗟予忝出皇华使，犹向河边咏伐轮。
和尧峰泉老 白龙洞
释怀深（宋代）

古洞深沉莫敢窥，森阴草木野云飞。白龙何处淹头角，天下苍生望汝归。
山中杂兴 十二
王冕（元代）

眺望春光远，登临夕照微。
野云平细垒，山鸟怪儒衣。
触处无高下，何劳论是非？寄言彭泽宰，出仕不如归。
郡送桃符戏书
方回（元代）

狂颇如豪拙似痴，人难忍者我能之。
六旬老境三椽屋，四海虚名万首诗。
不惜黄金偿酒债，犹将白发缀花枝。
儿孙十辈谁家有，心事唯应造物知。
滩声 其二
邹浩（宋代）

洗耳何须颍水清，淫哇涤去有滩声。宫商别奏天然曲，淡薄追还物外情。

聊与沙鸥均至乐，谩同渔父引馀觥。个中一拍谁人会，长啸归来烟雾生。
过潜岳
马戴（唐代）

塞上征兵久，淮南赋敛多。
抱琴方此去，为县欲如何？
潜岳积苍翠，皖溪生素波。
真君松庙近，公退为谁过？
白虎行
周端臣（宋代）

女脩玄鸟开嬴始，附庸于周自非子。由襄寖强三十世，末命昭庄踰崛起。

杀降溅血长平坑，返戈尽篡天王城。黩兵不戢恃彊大，物忌太盛终当倾。

邯郸贾人识奇货，发谋不惜千金破。窈窕尊前歌舞人，腹中已孕秦家祸。

怙势陵威奋馀烈，怨气愁声九州裂。虎暴狼贪天使然，六国未灭嬴先灭。

天道何曾长助彊，岂知用柔能胜刚。君不见后来项羽战无敌，却使山河归汉王。
太原修夫子庙疏
耶律楚材（元代）

并门连岁不年丰，证父攘羊礼义空。既倒狂澜扶不起，直须急手建庠宫。
此君室
方岳（宋代）

不肯一世人，草木自宾磉。
举杯问樵岚，见有此客否。
丰干指虎与闾丘说赞
释月涧（宋代）

所指是何物，所说是何言。心毒不如口毒，合成生死深冤。

闾丘老，惜尊拳。
忆秦娥（西湖）
蔡伸（宋代）

湖光碧。春花秋月无今昔。无今昔。十年往事，尽成陈迹。

玉箫声断云屏隔。山遥水远长相忆。长相忆。一生怀抱，为君牵役。
送杨侍禁赴阙时有甄先生相随
魏野（宋代）

一种皇华觐紫宸，文资换必异常伦。
随轩已有三茅客，下榻宁无两制人。
清洛听应移足懒，碧嵩看想转头频。
他时乞得休官后，莫负前言作善邻。
次颜博士游紫罗洞五首
李若水（宋代）

长藤呵路多公侯，我辈不应来宦游。
平生游涎向云水，此心已宦形独留。
黄沙霏霏乌帽底，三载长安饱尝此。
何如闲把一茎丝，坐钓澄江月明里。
採芝仙人今岂无，踏遍山腰日已晡。
白云可衣兰可佩，御寒不必思丰狐。
人生此段差可乐，风御径须游六幕。
夜深何处凤箫声，留得余音传万壑。
喻叔奇自鄱阳来以诗见赠次韵以酬
王十朋（宋代）

家居雁宕芙蓉侧，身自瞿塘滟滪回。览尽江山归路远，舞翻乌滪故人来。

诗吟夔子相思句，酒饮鄱阳未尽杯。种学绩文宜馆阁，二松那复久淹徊。
菩萨蛮·蕊香不恋琵琶结
张炎（宋代）

蕊香不恋琵琶结。舞衣折损藏花蝶。春梦未堪凭。几时春梦真。花把残更数。泪落灯前雨。歌酒可曾忺。情怀似去年。
将去宝峰诵老杜更欲投何处赋五言三首 其一
洪炎（宋代）

更欲投何处，乾坤老病身。穷愁但有骨，栖泊渺无津。

岩穴探幽薮，人烟隔几秦。驱车上九折，回首想伤神。
李白坟
金君卿（宋代）

谢公山下见孤坟，下阚平江万顷云。
尽日舣舟空怅望，谪仙风骨在遗文。
次韵张提刑送行六绝
洪咨夔（宋代）

太白尝嗟蜀道囏，少陵欲铲剑门山。
何如推起蓬窗看，万里江天碧鸟还。
暮秋宿友人居
无可（唐代）

招我郊居宿，开门但苦吟。秋眠山烧尽，暮歇竹园深。

寒浦鸿相叫，风窗月欲沈。翻嫌坐禅石，不在此松阴。
皇帝合春帖子六首
苏颂（宋代）

四时嘉节宴游稀，盛德先从学士知。
每岁惟呈簇金帖，新春不和彩花诗。
别云阇黎
孙觌（宋代）

邂逅不煖席，踌蹰空复情。偶随孤月出，又作片云征。

已振空中锡，聊班地上荆。他年葛洪井，更欲问三生。
金石山林宣参山房
李壁（宋代）

高处浑无一点尘，平川极目净於茵。
松声满院日亭午，世味着人谁识真。
倘乞半岩容卜筑，仍留别浦待垂纶。
寒灰岂复重然望，独爱新诗语不陈。
池州和同官咏梅花
张道洽（宋代）

突出一清枝，孤村雪拥篱。
韵无凡眼识，香有自心知。
不是神仙骨，何缘冰玉姿。
看看金鼎实，此味几人思。
越溪怀俨老
苏舜钦（宋代）

击桨转山曲，云间溪更深。凫鸥带波起，藻荇共鱼沈。

上国久离意，故人相念心。天涯逢绝景，不得对清吟。
列石挽窦鸣犊
于谦（明代）

列国难逢世主贤，孤忠非命亦堪怜。临河不返宣尼辙，未必声名万古传。
季春下澣游南龛
冯伯规（宋代）

四山如蝟毛，中有线路萦。
谁人导我来，得此掌许平。
雨后天宇导，夏气和且清。
休日一无事，驾言南山行。
南山有何好，翠壁列峥嵘。
巨木老已仆，赖有红石撑。
自人严大夫，废兴今几更。
穉干亦合抱，知几阅晦明。
幽壑架危亭，无风凉自生。
少间上绝顶，四望围长城。
涨江笼篆纹，小市分棋枰。
挽仰忘身世，独慨呼酒倾。
何知玉堂客，分杂巴叟耕。
下山喜同步，元自脚力轻。
二月二十三日薄雪
周紫芝（宋代）

湖上春风结暮阴，乱云堆雪晚来深。便随柳絮飞将去，谁管桃花冷不禁。

自苦多愁成客恨，不关难测是天心。乘除妙理谁能会，明日朝暾忽满林。
园蔬十咏·菘
刘子翚（宋代）

周郎爱晚菘，对客蒙称赏。
今晨喜荐新，小嚼冰霜响。
青出蓝诗（题中有韵，限四十字成）
吕温（唐代）

物有无穷好，蓝青又出青。朱研未比德，白受始成形。

袍袭宜从政，衿垂可问经。当时不采撷，作色几飘零。
钱塘观潮
刘黻（宋代）

此是东南形胜地，子胥祠下步周遭。
不知几点英雄泪，翻作千年愤怒涛。
雷鼓远惊江怪蛰，雪车横驾海门高。
吴儿视命轻犹叶，争舞潮头意气豪。
将泛海入中华作
洪繻（清代）

飙轮发出东瀛东，台湾水与吴淞通。五岳三山禽庆志，五湖四海范蠡风。

久闭岛上如樊笼，山水瑟瑟无欢悰。有树髡比湘君赭，有石血见秦鞭红。

欲向方壶觅员峤，奈无黄平、乏赤松。放棹沧溟游万里，此行或遇东王公。

中原今已霸图空，龙蟠虎踞空匆匆。碧水千回留古迹，青山一发馀高踪。

我从世外追温伯，有目不送南飞鸿。拌以双屐踏万里，一蹑岱顶登高嵩。

昂头缈缈白云峰，手撷仙人青芙蓉。归来袖里乾坤大，游筇且化葛陂龙。
次韵刘仙卿腊日喜雪 其二
刘才邵（宋代）

腊祀祁年瑞雪飘，共知帝力最难消。无边世界银为阙，不动根荄草变瑶。

人悦自然天意得，时和岂待乐声调。月娥似更怜鲜洁，清影亭亭彻永宵。
光泽朱君挽词四首
林亦之（宋代）

为官长者得声名，唯诺公堂如父兄。
欲作汝南耆旧传，不须多语尽平生。
和陶读《山海经》，并引 其四
苏轼（宋代）

子政洵奇逸，妙算穷阴阳。淮南枕中诀，养鍊岁月长。

岂伊臭浊中，争此顷刻光。安知青藜火，丈人非中黄。
和邹进士
王之道（宋代）

望外青山便到家，冯讙何患出无车。
坐逢石鼎应联句，箧有龙潭敢斗茶。
樽酒几时同竹叶，功名终日鉴菱花。
君看一雨苏群槁，所至人心乐否耶。
云
韩琮（唐代）

深惹离情霭落晖，如车如盖早依依。山头触石应常在，

天际从龙自不归。莫向隙窗笼夜月，好来仙洞湿行衣。

春风淡荡无心后，见说襄王梦亦稀。
逍遥咏
宋太宗（宋代）

不醉迷如醉，犹贪居鼎扛。
通玄求得一，清静更无双。
鸾凤栖瑶渚，天津压汉江。
欲穷何所似，夜月透云窗。
寻梅三首 其二
张镃（宋代）

柴界墙头蜂未窥，草烟沙径亦空枝。要知愁结吹香晚，铁石心肠欠我诗。
感遇十首次韵和黄著作鲁直以将穷山海迹胜绝
晁补之（宋代）

雁以无能亨，鼠以有技穷。
古来达生者，神不驰其胸。
物或似而非，橐本夺芎藭。
臧否何间然，吾师阮生风。
齐恒省三过旅次语及南中事因纪以诗
游朴（明代）

五年不见紫芝眉，江浦相看喜可知。西署旧班人是玉，南中新颂口为碑。

折冲功就原尊俎，保障吁谟陋茧丝。最羡急流先勇退，此心原与赤松期。
雨中排闷
陆游（宋代）

点点滴滴雨不晴，暗暗淡淡灯不明。
皇天胡为贷此老，病卧垂困今已平。
却惭向者力量浅，鼠肝虫臂犹关情。
百年终归朝露速，一死正自秋毫轻。
明朝且作山中行，青鞋已觉白云生。
丰年处处村酒好，莫教湘湖蓴菜老。
题郭主簿模摩诘本辋川图卷 其十 南垞
杨敬德（元代）

亭亭一风榭，脱屦席可即。阶前双白鹤，相迎似相识。
醉题友人诗后
徐积（宋代）

可惜两眼青，不见一室白。为子吟喉乾，使我酒面赤。

醉中一夜骑鸾凤，麻姑空敞桃花洞。南楼下去北轩中，西关放过东皋梦。
偕顾翎先司理陈坤庵集梓荫山阁
谢泰宗（明代）

西风禾黍一登楼，槛外青山大海流。钓客六鳌初下饵，仙人双鹤未归丘。

移云树影江心见，漱石杯光水底浮。投分半通千佛籍，抡交十载一绨裘。

歌风汉苑思皇士，溉釜周京旧国谋。入洛彦先才自美，谁人惊坐辖堪投。

振衣试读《怀沙》句，笔底江山何处收。
自宗
释子淳（宋代）

空劫自己无依守，佛祖从来难启口。
九年面壁太多端，那堪更强分妍丑。
病中有感欲落雪旧事偶成唐律
曹彦约（宋代）

东皇雅欲破玄冥，腾六终怀可否情。
岂不愿丰招瑞气，又虞加力因饥氓。
柳虽阁絮心犹壮，梅不能妆意自倾。
只恐玉龙禁不得，便输鳞甲赋群英。
西亭早秋送徐员外
武元衡（唐代）

鼎铉辞台座，麾幢领益州。曲池连月晓，横角满城秋。

有美皇华使，曾同白社游。今年重相见，偏觉艳歌愁。
秋风悲
徐集孙（宋代）

秋风悲，秋风悲，
秋风悲兮落叶飞。豪家不识秋风悲，
杯酒暖热儿女嬉。秋风悲，
秋风悲，秋风悲兮陇穗萎。
田舍不识秋风悲，腰鎌收刈鸡豚肥。
秋风悲，秋风悲，
秋风悲兮塞角吹。戍人不识秋风悲，
只愿封侯不顾死，枣红十载忘归期。
秋风悲，秋风悲，
秋风最可悲兮。江流滔滔，
禾黍离离，为此悲者其知谁。
官斋新构落成题壁，四章 其二
朱景英（清代）

数弓隙地久荒芜，添个轩堂入画图。位置意从疏淡得，周遭境与静虚俱。

乌衣识路新巢定，翠筱窥墙旧径纡。霁景亦延凉月伫，俗尘能到此间无。
座右铭
崔瑗（两汉）

无道人之短，无说己之长。
施人慎勿念，受施慎勿忘。
世誉不足慕，唯仁为纪纲。
隐心而后动，谤议庸何伤？
无使名过实，守愚圣所臧。
在涅贵不淄，暧暧内含光。
柔弱生之徒，老氏诫刚强。
硁硁鄙夫介，悠悠故难量。
慎言节饮食，知足胜不祥。
行之苟有恒，久久自芬芳。
解红·冻云凝住
王哲（金朝）

冻云凝住。积琼瑶、祥瑞唯同遇。轻抛细舞。风刀剪旋旋甫布。顷刻遍铺。原野山川并溪渚。兼沟隰长桥孤渡。皆一睹。对此景、暮江堪画处。见三两渔人笑相觑。披蓑荷笠歌声响，指酒旗招＊，投饮欢聚。广锁缀、园林与樵路。更能迷＊邈，点点鸥鹭。鲜胜皓鹤，宜夺白鹇素。晚霁雾开，微显斜阳银霞著。门迎照、浑如仙趣。罗玉户。自有个祝融来吐耀，射虚外、昆仑列琏璐。方当夜静清霄莹，放一轮明月，光彩交互。
重九日华高士宅赏菊次其旧韵 其二
韩雍（明代）

当时脱颖少年丛，意气真成有古风。今喜休官渐衰老，都将世事付天公。
于用宋兵部韵送刘左史
魏了翁（宋代）

絷维不住谷中驹，爱恋徒占屋上乌。
开汉楼前迎剑骑，临津门外罢传呼。
宅家未忍忘贤傅，衡宇胡为戒仆夫。
阁束衣冠聊一笑，不为耐辱司空图。
第八十三兴化军旗颂
释义青（宋代）

离城别阁暗愁时，月落星分信马蹄。风扫晓霜林木迥，夜深汀岸火生微。
君山
程贺（唐代）

曾游方外见麻姑，说道君山此本无。

云是昆仑山顶石，海风吹落洞庭湖。
寄林少忠因为家叔再留之馆
王迈（宋代）

择师难似择良医，争得功指俗迷。
每羡君才如扁鹊，能为后学发醯鸡。
作文须有夺胎法，卞惑先须刮膜篦。
子侄明年看骨换，所求不止在刀圭。
陪桂彦良先生宴董氏荷亭
乌斯道（明代）

白头贤传晋阳归，十载风尘故旧稀。重会岂非天有待，尽欢宁觉地相违。

云分野色来池馆，雨挟花香到客衣。处士要题诗满壁，金盘甘露博珠玑。
送元仲
刘子翚（宋代）

惆怅回车不可攀，故庐犹得及春还。
遥知去路风烟好，看尽闽山看越山。
吏隐山
詹迥（宋代）

五云古名邑，维东有崇山。群峰屹罗列，一水相回环。

李侯筑崇屹，吏隐于其间。斯人不可见，篆蚀苔文斑。

我来访遗迹，临风发长叹。洗尊挹𨤍醁，落日犹忘还。
当西曲安东平五曲 其五
姚燮（清代）

梦莲得连，梦藕得耦。明日欢归，万事何有？
次韵杜安行见寄忆梅之什
郭印（宋代）

秾华桃李容，不梁双眸净。
唯有爱梅心，梦中行庾岭。
安得移琼林，月下对清影。
坐想冰雪姿，萧然幽兴永。
我欲从君游，羁绊未能骋。
平生溪山怀，倥偬迷簿领。
中秋约子温兄子山弟小酌一展寿庆两大字赋长
钱时（宋代）

前年齐山得寿字，体势端方嵩岳峙。
今年包帚书庆图，更觉龙骧而虎踞。
今我幸为尧舜民，贤者送似生精神。
寿匪自天实由我，庆果何物宁缘人。
西风缥缈中秋节，满院岩花香正冽。
团圞兄弟小持觞，二字一展相娱悦。
安得突兀起高堂，名以寿庆当中央。
吾三人者和且康，年年此日岩花香。
题严光钓台
欧阳詹（唐代）

弭棹历尘迹，悄然关我情。伊无昔时节，岂有今日名。

辞贵不辞贱，是心谁复行。钦哉此溪曲，永独古风清。
迟子乔久不至，感怀而作
李宪噩（清代）

栖迟野墅负聊珂，昨夜轻寒淩曙河。蔬圃杂花秋色满，豆棚深叶雨声多。

高堂且喜年如许，四海休夸志若何？为念征人早晚至，前书已报渡滹沱。
寒食雨中，同舍约游天竺，得十六绝句呈陆务
杨万里（宋代）

小溪曲曲乱山中，嫩水溅溅一线通。
两岸桃花总无力，斜红相倚卧春风。
呈汪主簿及茗源诸公
陈普（宋代）

章甫公西愧点雩，断缨子路羡柴愚。天知人弃终多福，道屈身伸赖读书。

有日官曹须忍耐，薰天声利尽欷歔。行藏谩似琅琊客，采药深山日不虚。
金明池游
梅尧臣（宋代）

三月天池上，都人袨服多。
水明摇碧玉，岸响集灵鼍。
画舸龙延尾，长桥霓饮波。
苑光花粲粲，女齿笑瑳瑳。
行袂相朋接，游肩与贱摩。
津楼金间采，幄殿锦文窠。
挈榼车傍缀，归郎马上歌。
川鱼应望幸，几日翠华过。
送曾苍岩座师出都门 其四
韩上桂（明代）

紫气从何驻，仙牛早渡关。世人多白眼，吾道付青山。

北海犹风懦，西铭可订顽。诗书今汗漫，得暇手重删。
和林宝文鹿鸣宴韵
王炎（宋代）

材如杞梓总堪论，气压龙媒定蹑云。
画戟凝香供张饮，彤墀射策待方闻。
月中折桂虽堪喜，马上看花未足云。
忧国爱君伸素志，始酬劝驾意殷勤。
孙元可赋张公石室诗句语险怪辞峰
薛季宣（宋代）

君不见谈天衍有言，九州之大惟一州，无论青冀并营幽。

我其放言学邹子，将子听之无我尤。我骑一纸白驴子，趷梯趷塔走上南山头。

万里以意行，一息不暂留。谽谺到空洞，且作秉烛游。

呼来混沌老蝙蝠，尔作精怪我则不。从教激风怒窍拔木折石，一去旬有五日而后返，但是有户则可由。

积苏累块虽云巧，达观只与蚁壤侔。我有五云车，驾以六苍虬。

日月行已揭，无人触虚舟。何曾见尔悬旌鸣佩朗装欲飞动，玉柱校立直以修。

大挠甲子有穷尽，尔乃禄命难考求。皇天大地仅若一鸡子，金乌玉兔衔得晓夜作箭浮。

我不知尔许事，政觉两耳风飂飂。托死不复生，一死可作道者流。

况乃汉时五斗米师星河耿双眸，石坛一坐一千岁，坐视生灭水上沤。

水上沤，且罢休。休无休于无作，乐无乐于无忧。仙人与世人，寿夭如相酬。

清清爰静爰自正，此举独步不可俦。信是神仙足官府，蜂房户牖封君侯。

我偶作此言，不比亦不周。为何孙卿子，谓我阮与刘。

为我谢孙子，我才愧尔天一陬。不如且饮酒，耳热徒歌讴，可以销遣绵绵不断万古之悲愁。

悲愁销遣几时尽，万古之后重有万古来悠悠。
次韵徐秀才十首
陈造（宋代）

向来孟浩然，醉眼高宇宙。
清诗落京师，苏李欲束咮。
蔗陇槎头鳊，未觉黄金富。
纤钩饵暇蝇，但取浮阳嗅。
冬晚对雪忆胡处士
王维（唐代）

寒更传唱晚，清镜览衰颜。
隔牖风惊竹，开帘雪满山。
洒空深巷静，积素广庭闲。
借问袁安舍，翛然尚闭关。
贺新郎（寿县宰）
程正同（宋代）

久矣无循吏。自当年、弘宽去后，风流谁继。律令喜为鹰击勇，无复柔桑驯雉。何幸见、真儒小试。手种海棠三百本，有几多、遗爱人须记。潘岳县，未为贵。

文章政事通枫陛。看傅岩、霖雨岁旱，要须均施。玉色温其山似立，气禀新秋清厉。便好据、轻纶要地。却笑丽才非百里，骤天衢、自合还天骥。卮酒祝，八千岁。
金缕曲（和同姓草叔曲本胡端逸见寿韵并谢）
刘辰翁（宋代）

忘却来时路。恨苍苍、寒冰弃我，江南闲处。世事早知今如此，何江老农老圃。更种个、梅花深住。冻雨前朝浯溪石，对苍苔、堕泪怜臣甫。山似我，两眉聚。

岁云暮矣如何度。但多情、寂寥相念，二三君子。越石暮年扶风赋，犹解闻鸡起舞。恨江减、二三十岁。一曲相思碧云合，醉凭君、为我歌如缕。君念我，似同祖。
五言登禅定阁一首
张栖贞（唐代）

鹿苑传金地，龙宫出铁围。阁里山河近，楼上落星稀。

独园登彼岸，双树遂忘归。贝叶含峰入，芦花逐雁飞。

云{扌臥}拟留盖，萝悬似拂衣。言倍列棘赏，同赴握兰期。

禅林当月路，更似偶仙扉。
庚戌岁元日书事录奉阳城知县李文辉主簿方彦清并寄会上诸君子三十韵
宋讷（明代）

王会今朝是，阳城展礼初。琴堂将彩结，天阙用金书。

饬壁蛟龙将，横门鸟隼旟。尧天云尽敛，化国日初舒。

阶上发仙仗，江东望帝居。烛随卿月朗，香度晓星疏。

袅袅鸣丝管，锵锵响佩琚。威仪严礼乐，文彩烂璠玙。

趋步方随鹭，清班已贯鱼。儒冠峨皂縠，朝服曳红裾。

斑白三耆宿，雍容众小胥。道人衣短窄，释子足趑趄。

秉笏容端矣，升阶色勃如。日华融海岳，春意动堪舆。

圣寿闻三祝，皇风待一嘘。时和方鼓舞，天远更踌躇。

民颂新年集，臣忠旧日摅。宦情趋殿陛，农庆满郊墟。

乡老惊苏颋，村童识李畬。分钱传若谷，享俗得横渠。

冻雪侵庭积，晴岚落市虚。静开看牍幕，香动采芹袪。

腊酒浓浮蚁，春盘细荐蔬。歌儿金缕唱，舞妓翠鬟梳。

客自他乡寄，年从昨夜除。已烧惊鬼竹，不结送穷车。

自是驱傩后，还成守岁余。裁诗非鲍谢，陪坐愧严徐。

笑里谈庠序，樽前忆里庐。自怜过六十，何日返乡闾。
夏四月不雨守臣不职之罪也将有请于神雨忽大作陈贺州有诗赞喜次韵以酬 其五
王十朋（宋代）

刺桐抽叶张青盖，紫帽蒙霞丽锦笼。今岁家家定高廪，多苗宁复羡吴侬。
偈颂一百二十三首
释祖钦（宋代）

秋气凄清，秋光淡荡。
鹭鸶飞下遥天，明月芦花一样。
宿凤山寄枫桥诠无言
释元肇（宋代）

泽国春深绿暗天，来时已不见君船。十年湖海飘零恨，一夜空山听杜鹃。
再经西禅寺二绝句 其一
华镇（宋代）

我为人役走尘寰，僧老空门不出关。身世也知皆梦幻，到头忙者不如閒。
何德器寄道州怪石
曾几（宋代）

一去春陵郡，天星几度回。身今镜湖住，山自道州来。

指点双岩出，摩挲一笑开。是谁营致此，石友似陈雷。
建安暮秋
华岳（宋代）

斜阳望断水平桥，古柳萧疏已半雕。
鱼跃浪花翻水面，雁托烟半束林腰。
花时无镪能追骥，月夜有诗堪续貂。
回首故乡多少恨，乱山无数路迢迢。
春游篇
林大钦（明代）

白日照园林，春芳伤人心。及辰谐兹游，水石共追寻。

和风澄暄景，鲜云垂薄阴。游鱼在清波，好鸟鸣高岑。

眷是幽素惬，缅然睇层嵚。提壶接佳宾，引满涤沈疴。

挥觞纵遥情，顿忘中所歆。吾志在玄初，穷通祇自任。
清宇移居
章甫（宋代）

怀抱俱牢落，相逢得暂开。
有时逃酒去，排日送诗来。
抚事空三叹，移家又一回。
秋凉安稳住，莫负菊花杯。
上洛都文太尉二首 其一
刘挚（宋代）

庆历承平已庙堂，三朝勋业遍旂常。昔虽郭令曾忧畏，今比留侯更寿康。

赐饯饔人移玉食，宠行天藻烂云章。想公剩觉西都乐，门外逍遥绿野乡。
同夫游秦
王韫秀（唐代）

路扫饥寒迹，天哀志气人。休零离别泪，携手入西秦。
雁
曹之谦（元代）

北塞迎霜雪，西风送羽翰。数行天澹澹，万里路漫漫。

日落秋声急，江空暮影寒。故人书断绝，矫首望云端。
酬胡侍讲先生见寄
司马光（宋代）

后王命天官，考绩弊群吏。
属曹省阀阅，专职米监事。
贱生偶承之，窃禄聊自庇。
才力困不逮，惨惨日忧惴。
赖依僚友贤，剸裂沛馀地。
自知虽寄名，不足击轩轾。
先生喜诱掖，贻诗极褒卉。
谁云岁杪寒，面热汗沾渍。
非不悦子道，驽钝力难致。
常恐负吹嘘，终为重言累。
赠写梅僧处能
许月卿六（宋代）

月明窗上老梅癯，我有天然水墨图。
笑镣无文知老子，冰绡影里觅林逋。
蝶恋花 其五 东堂下牡丹，仆所栽者，清明后见花
毛滂（宋代）

三叠阑干铺碧甃。小雨新晴，才过清明后。初见花王披衮绣。

娇云瑞日明春昼。

彩女朝真天质秀。宝髻微偏，风卷霞衣皱。莫道东君情最厚。

韶光半在东堂手。
御风桥
郭印（宋代）

此地多虚旷，飘然欲御风。
双凫疑到阙，一鸟似翔空。
本是仙家事，元非幻术功。
金丹成就日，白昼自飞冲。
狱中寄子由二首·其一
苏轼（宋代）

圣主如天万物春，小臣愚暗自亡身。
百年未满先偿债，十口无归更累人。
是处青山可埋骨，他年夜雨独伤神。
与君世世为兄弟，更结来生未了因。
奉和江沖陶居二十韵
汪炎昶（宋代）

朅来雪矼头，眼随林麓转。
意定众境生，一笑前峰远。
西湖亭
林东美（宋代）

金山亭榭遍林泉，独有湖山占得先。一鉴静开尘外境，数峰高得水中天。

避人幽鸟声如剪，隔岸奇花色欲然。太守与民同乐事，公馀不惜绮为筵。
林正甫寺簿举似所和判院徐册年咏所居诗且俾
虞俦（宋代）

二妙诗情仆命骚，驱万象入甄陶。
三休亭上频回首，八节滩中稳着篙。
巢幕只应怜乳燕，戴山谁复笑灵鳌。
也知廊庙须公等，宁羡华堂数仞高。
呈唐德舆兼寄呈可久三首
赵蕃（宋代）

前岁长安雪，从公饮屡过。
放谈成绝叹，狂态亦悲歌。
我仕鱼缘竹，公行漩绕涡。
相逢虽足慰，相别奈愁何。
次韵奉和钱穆父蒋颍叔王仲至诗四首
苏轼（宋代）

见和西湖月下听琴谡谡松下风，蔼蔼垅上云。
聊将窃比我，不堪持寄君。
半生寓轩冕，一笑当琴尊。
良辰饮文字，晤语无由醺。
我有夙鸣枝，背作蛇蚹纹。
月明委静照，心清得奇闻。
当呼玉涧手。
一洗羯鼓昏。
请歌南风曲，犹作虞书浑。
（家有雷琴甚奇古，玉涧道人崔闲妙于雅声，当呼使弹。
）见和仇池上穷非想亦非非，下与风轮共一痴。
翠羽若知牛有角，空瓶何必井之眉。
还朝暂接鹓鸾翼，谢病行收麋鹿姿。
记取和诗三益友，他年弭节过仇池。
玉津园承平苑囿杂耕桑，六圣勤民计虑长。
碧水东流还旧派，（玉津分蔡河上流，复合于下。
）紫坛南峙表连冈。
不逢迟日莺花乱，空想疏林雪月光。
千亩何时躬帝藉，斜阳寂历锁云庄。
藉田窃脂方纪瑞，布谷未催耕。
鱼沫依蘋渚，蜗涎上彩楹。
江湖来梦寐，蓑笠负平生。
琴里思归曲，因君一再行。
罢淮漕归汝
毕仲游（宋代）

任拙因成懒，求閒偶得归。前途纯可料，往事尽成非。

汝岸瓜田薄，风川藋径微。终须一迁徙，知有泺鱼肥。
西轩赏芍药
罗原知（宋代）

绛罗高卷隔屏帏，一见令人思欲飞。
若使风前能解语，何人开口说杨妃。
端叔奉诏还朝二首
袁说友（宋代）

万目环观一节东，江酣迟日漾春风。
君王恨见严徐晚，廊庙方春稷契忠。
四蜀正须烦笔下，一言知已定胸中。
少焉我欲归田去，拭目期君鼎鼐功。
送瓯滨谒陵用三江韵时方南征
顾清（明代）

奉礼晨趋左掖朝，鸣銮回首属车遥。神灵灞浐瞻如在，氛祲江淮坐已消。

迎燕暖风初应律，压尘轻雨不崇朝。光明更有西陵月，偏照宗臣奠桂椒。
三犯渡江云
周密（宋代）

喜余至，拥裘曳杖，相从于山巅水涯松云竹雪之间。酒酣，促膝笑语，尽出笈中画、囊中诗以娱客。醉归船窗，紞然夜鼓半矣。归途再雪，万山玉立相映发，冰镜晃耀，照人毛发，洒洒清入肝鬲，凛然不自支，疑行清虚府中，奇绝境也。朅来故山，恍然隔岁，慨然怀思，何异神游梦适。因窃自念人间世不乏清景，往往汨汨尘事，不暇领会，抑亦造物者故为是靳靳乎。不然，戴溪之雪，赤壁之月，非有至高难行之举，何千载之下，寥寥无继之者耶。因赋此解，以寄余怀。

冰溪空岁晚，苍茫雁影，浅水落寒沙。那回乘夜兴，云雪孤舟，曾访故人家。千林未绿，芳信暖、玉照霜华，共凭高，联诗唤酒，暝色夺昏鸦。

堪嗟。澌鸣玉佩，山护云衣，又扁舟东下。想故园、天寒倚竹，袖薄笼纱。诗筒已是经年别，早暖律、春动香葭。愁寄远，溪边自折梅花。
次韵昌甫 其五
韩淲（宋代）

章泉泉上屋，茅补定牵萝。意象时间少，心思古处多。

暑风今夏矣，凉雨奈秋何。顾我颠毛白，门閒亦养疴。
金宿楼望月呈仲通司封 其一
文彦博（宋代）

满满十分酒，高高百尺楼。于兹赏圆月，况乃值仲秋。

天宇浩无际，露华光欲流。西园清夜景，公干不同游。
一翦梅·同年同日又同窗
张幼谦（宋代）

同年同日又同窗。不似鸾凰。谁似鸾凰。石榴树下事匆忙。惊散鸳鸯。拆散鸳鸯。一年不到读书堂。教不思量。怎不思量。朝朝暮暮只烧香。有分成双。愿早成双。
菊开迟日上不至
李腾蛟（清代）

落落山行意，幽寻花自知。将影独危攀，松下一栖迟。

寒风矜淡色，秋来晚更宜。雨过长天净，微云敛已随。

吾心苟不兢，想见流水时。
九尾狐赞
郭璞（魏晋）

青丘奇兽，九尾之狐。有道翔见，出则衔书。作瑞周文，以标灵符。
柳眼
刘博文（宋代）

青眼相看君可知，精神浑在艳阳时。只因嫁得东君后，两泪相看是别离。
晚秋洛中思归东园
司马光（宋代）

不利不名空去国，雁飞叶落示归来。
秋风肯待主人至，篱下黄花随意开。
和见招
韦骧（宋代）

仙馆憩旌舆，清篇手自书。拨烦虽欲往，俗吏得休无。
次主君戏赠韵
沈彩（清代）

大海珊瑚折一枝，镂成彩笔寄吟诗。临池上拟岐阳鼓，敲句坚须博浪锤。

苦爱蠹书成脉望，不知霞脸去春肢。外孙荠日终何用，欲叩天阍一问之。
送王端赴朝
李嘉祐（唐代）

君承明主意，日日上丹墀。东阁论兵后，南宫草奏期。

人稀傍河处，槐暗入关时。独遣吴州客，平陵结梦思。
树声
郑国藩（清代）

满林潇飒势将摧，并入遥空旅雁哀。几度开门疑看雨，有人倚枕误听雷。

枝头影压蟾光碎，叶底寒催鹤梦回。好是前山新雨后，岩泉终夜伴喧豗。
题潞公翰墨卷后
范纯仁（宋代）

四朝勋业载旂常，九十精神正寿康。燕翼自当传百世，岂徒书法付诸郎。
笋脯一平驰寄因和去岁诗为一笑春笋未盛尚续致也
张栻（宋代）

权门极珍羞，未办食龙肉。我家湘楚山，箨龙饫奴仆。

淮南户户有黄齑，公今径归亦不痴。更包笋脯赠行李，定应笑杀长安儿。
雨中斋居寄倪烱
王褒（两汉）

空斋疏雨又黄昏，那复孤灯坐掩门。纵道异乡常不雨，举头看月也消魂。
瑞香花
董嗣杲（宋代）

春沁幽花透骨清，矮窠殊迈百芳馨。
紫英四出醉娇粉，绿萼千芳簇巧丁。
自覆薰笼须闭户，谁栽锦伞都当庭。
昼眠不用熏沈水，梦落庐山九叠屏。
和子瞻和陶渊明杂诗十一首
苏辙（宋代）

幽忧如蛰虫，雷雨惊奋豫。
无根不萌动，有翼皆骞翥。
嗟我独枯槁，无来孰为去。
念兄当北迁，海阔煎百虑。
往来七年间，信矣梦幻如。
从今便筑室，占籍无所住。
四方无不可，莫住生灭处。
纵浪大化中，何喜复何惧。
听张供奉歌赤壁二首 其二
吾丘衍（元代）

铜台翠瓦散春烟，歌舞人空曲尚传。不意秋风寥落后，江南更识李龟年。
秋风变
白玉蟾（宋代）

一从佳人去，念念思杳魂。
顷刻不离怀，梦寐常温温。
幽人非好不，脂粉何万群。
良马只一鞍，好花只一春。
流水去不返，青霄徒白云。
香魂在九泉，夫岂不酸辛。
人间尚寂寂，阴府复何言。
造物略不悲，苍天不我怜。
南风复西风，景物易变迁。
独有一雨心，朝暮佳人边。
幽冥不可诘，宁忍度岁年。
此身当如何，何当委荒烟。
若夫世间人，岂知道义坚。
孤然不自惜，怅望瑶台仙。
置之勿复道，时时泪涟涟。
不堪酒醒时，月下与风前。
有梦梦不成，所思长县县。
万里亦可到，一死今杳然。
相忆而自叹，苍天复苍天。
玄武湖
马之纯（宋代）

万顷冥茫水拍堤，当时于此习舟师。
长江天险虽堪恃，鬭舰人谋可勿施。
莫使黑龙离旧窟，且教玄武入新词。
如何又作蓬瀛景，地节来游看水嬉。
题赵子昂画楚江春晓
顾瑛（元代）

东方旭日出曈昽，照见巴江曲似弓。莫遣猿声到巫峡，山头犹有楚王宫。
赋得沙际路送从叔象
韦应物（唐代）

独树沙边人迹稀，欲行愁远暮钟时。
野泉几处侵应尽，不遇山僧知问谁。
天宁寺同林彦杓陈心虞曾敬济许映三
李之世（明代）

偶从法藏窥琳宫，却讶琉璃宝界同。阿歘何年成幻住，摩尼浮浪现神通。

山空每诧龙听法，海立时闻鹫呼风。惟有閒潮真不舍，曾随明月汎鸿濛。
六安察院题壁
王缜（明代）

十月淮南未殒霜，六安殊觉有春阳。山围城郭风尘静，水接江淮气脉长。

桥市月明歌管沸，村家云焙乳花香。自知浅薄无裨补，合采民风献帝旁。
尝茶
沈括（宋代）

谁把嫩香名雀舌，定知北客未曾尝。不知灵草天然异，一夜风吹一寸长。
次韵屏翁新秋
戴炳（宋代）

检点新秋事，天公赐已丰。秋床梧叶雨，晓袂竹林风。

阅世心先老，伤时酒易中。谁将和战议，细与问元戎。
延平舟中
胡仲弓（宋代）

双桨去夷犹，延平津上州。
英雄三尽剑，今古一潭秋。
市近人争渡，山回水急流。
前头风浪恶，莫放钓鱼舟。
对酒歌
林大钦（明代）

今日曷不乐，幸时犹清平。酌此一杯酒，永我千古情。

兰芳何菲菲，秋露泛其英。眷彼日月周，我生不再荣。

杳此林下意，永辞区中名。夭寿非所知，得失何足萦。

浩歌白日动，徙倚黄云生。坐啸碧山春，颓然恣吾行。
题泉上人容膝斋
乌斯道（明代）

世上木妖空突兀，山中茅屋好盘桓。敛裳宵逝陶元亮，坐榻皆穿管幼安。

紫石绕檐云起伏，碧流当户月清寒。上人遮莫傍人笑，自觉维摩丈室宽。
病中曾缮部携酒同黎秘书夜过得长字
欧大任（明代）

并马移尊问草堂，茂陵秋色正苍苍。城头笛起关山月，槛外砧飞汉苑霜。

多病更堪羁思苦，清欢其奈鬓丝长。芸台水部能来往，倦客浑忘在异乡。
邓御夫秀才为窟室戏题
晁补之（宋代）

君不学冯驩弹铗从薛公，贷钱烧券悦市佣。
又不学鲁连约矢射聊城，笑夸田单取美名。
何为空郊独坐一茅屋，深如鱼潜远蛇伏。
荒檐野蔓幽莫瞩，窥户下投如坠谷。
其外桑麻杂蔬菽，白水寒山秀川陆。
秋风萧萧吹苜蓿，晚日牛羊依雁骛。
朱书细字传老子，蠹穴蜗穿无卷轴。
我来不暇问出处，但爱君居伯夷筑。
九月九日秋气凉，芙蓉黄菊天未霜。
登高能赋岂我长，从君此庵时相羊。
不用糟丘讥腐肠，酒酣犹能歌楚狂。
我敬先生不敢量，二三子者亦自强，
洁身乱伦非所望。
荆南夏夜水楼怀昭丘直上人云月李莘
欧阳詹（唐代）

无机成旅逸，中夜上江楼。
云尽月如练，水凉风似秋。
凫声闻月泽，黛色上昭丘。
不远人情在，良宵恨独游。
网户进鱼
弘历（清代）

网户无租有官饷，役同黄头掌官舫。世传其业𨽻奉宸，家居赵北烟波漾。

翠华经过群来迎，篮擎活鲤如嘘浪。各赉之金命散去，三十六鳞旋亦放。

窃烹校人宁止一，即目谁能施巧术。因悟好逸不躬亲，诸弊由来从此出。
寄君时
彭汝砺（宋代）

我脂我车，陟彼高冈。母也吾怀，匪居或忘。

我帆我舟，汎彼大江。母也吾忧，匪食或皇。

我池有鱼，亦可以羹。何必鲔及鲂，叔兮其归哉。

我田有菽，苟可以食。何必稻与粱，叔兮其归哉。
拟唐宫行词乐四首 其二
徐有贞（明代）

太液洞高秋，晴波入晚游。露香荷气润，云白柳风柔。

红袖争牵缆，黄门学棹舟。君王回顾笑，妃子唱《齐讴》。
立夏前一日偕梅庵立夫过新安别墅
秦旭（明代）

裹得新茶立夏前，白龙桥下泛湖船。红云压地蔷薇海，黑雨翻空玳瑁天。

急景任教随逝水，闲情何必问流年。山林钟鼎初能了，更与诸公保万全。
项圣谟松涛散仙图即用自题原韵八首 其一
弘历（清代）

天倪参有契，逸兴引无端。壶里年为日，松间夏亦寒。

依峰开路窄，导水入湖宽。如柱干云笔，孤登自觉安。
龚帅以久别寄诗远惠因次其韵
吴芾（宋代）

性便野服厌朝裾，一意归休学二疏。
门外浑无俗士驾，案头惟有道家忆。
胜游但欲寻蓬岛，旧事那能记石渠。
亦拟冥搜酬绝唱，惭将瓦砾报琼琚。
过梁殿一殿章山园三首 其一
陈恭尹（清代）

百寻藤蔓老龙形，千岁松根下有苓。峭壁尚粘霜叶赤，一峰分入几楼青。
句
邵博（宋代）

平只道和戎功第一，不知上策在亲征。
尉迟杯（亳社作惜花）
晁补之（宋代）

去年时。正愁绝，过却红杏飞。沈吟杏子青时。追悔负好花枝。今年又春到，傍小阑、日日数花期。花有信，人却无凭，故教芳意迟迟。

及至待得融怡。未攀条拈蕊，已叹春归。怎得春如天不老，更教花与月相随。都将命、拚与酬花，似岘山、落日客犹迷。尽归路，拍手拦街，笑人沈醉如泥。
秋夜 其二
区越（明代）

橘棋留未著，梅酒快先尝。野老心如澹，秋分夜倍凉。
浚河行
孙蕙（清代）

黄河万里浪高举，贾让之谋世空许。璧马于今不效灵，风涛簸荡连楼橹。

忆昔汉武通车书，朝臣建议开河渠。开元以后置仓舍，平分河渭称赢馀。

汴宋营漕分四路，半作边储半国赋。斗门高堰筑冈城，历险逾滩计生聚。

元人海运创伯颜，引汝绝济诚哉艰！明初海运旋亦废，会通始筑河淮间。

年来漕渠失故道，百万金钱任侵冒。督河使者妄庸人，不解河防气桀奡。

鞭挞小吏严程期，岂知畚锸皆疮痍。县令陈情不得达，自矜白简吾能持。

柳下何曾畏三黜，百姓喧呼趋事疾。一夜荒城走万人，两月之工六日毕。

安宜水涝原苦辛，力役谁复嗟劳人。犹幸三代直道存吾民，呜呼犹幸三代直道存吾民！
赠致政曾宣德
刘弇（宋代）

何得清时便挂冠，归来高卧水云间。一轮白日易催老，百斛明珠难买閒。

行止尽将随野鹤，生涯都付与青山。庭前乌影高三丈，见说朱扉尚闭关。
石麒麟
马之纯（宋代）

石虎石羊还石人，此间独有石麒麟。
定应侧近藏陵墓，仗此威灵护鬼神。
一石琢成高且大，两头相望俨如真。
参天宰木知何在，今与渔樵作四邻。
家大人集千字文贺胡秀才吉席敬用原韵纪事
许传霈（清代）

流离八载及虞城，举目无亲孰达情。乃字终能贞素志，相攸合使结良盟。

家庭静对陈诗酒，母弟欣谈解甲兵。从此唱随歌永好，百年夫妻凤凰鸣。
喜厉山人自禾中来得诗四章 其一
姚燮（清代）

逐役情寡谐，身真异乡赘。虽有龙女梭，与人织山𦇧。

公干吾素心，梦寐有交际。相际同参商，何由惬梦寐？

群机叵以危，刻责到微细。敢资斧锧强，搜薪及椒桂。

闻君客绣州，舌亦近愁敝。湖雨不逐尘，自洒逆风涕。

安能抱襆来，与我一床对。一灯两影亲，万事听乖戾。
游南华寺
黄器先（明代）

名园缥缈寻给孤，韶石磊落似砗磲。灵鹫宝林皆飞走，西域天竺东来储。

刹土毫光万里照，雁荡灵湫寓梵书。韶州之北舜张乐，韶州之南佛结闾。

白象辚囷兽蟠地，朱门灼烁金为居。香藤古树曹溪口，美室良田鹫岭初。

诸天高阁鸣钟磬，半夜长廊击木鱼。累朝受敕帝为护，八圣延光皇作誉。

法宝螭文首天语，虞书周诰锡当宁。眷兹大鉴属全智，故来一人谓起予。

况今纷纷学孔辈，视为月窟奔蟾蜍。阙里沙门道非隔，南华东鲁近通渠。

三千万忆周儒释，缝掖袈裟互卷舒。杏坛菀茂当兰若，作礼威仪比曳裾。

小子何当来忏悔，跏趺踧踖复与与。叹息孔庙蔑由至，遥瞻曲阜帝农墟。
忧伤四首上樊时中参政苏伯修运使 其二
王逢（元代）

竹笠黄，黄金兜鍪势相当。兜鍪本居大将坛，左剑右印增威光。

本隅将校望尘拜，州县曹佐闻风僵。况从元首授元柄，稍忤言意违军令。

不因灾疫自焚船，那致生灵轻陨命。竹笠黄，兜鍪相当难走藏，兜鍪旦晚先戎行。
东华观偃松
徐仲雅（唐代）

半已化为石，有灵通碧湘。生逢尧雨露，老直汉风霜。

月滴蟾心水，龙遗脑骨香。始于毫末后，曾见几兴亡。
百子坑赛龙
欧阳修（宋代）

嗟龙之智谁可拘，出入变化何须臾。
坛平树古潭水黑，沉沉影响疑有无。
四山云雾忽昼合，瞥起直上拏空虚。
龟鱼带去半空落，雷輷电走先後驱。
倾崖倒涧聊一戏，顷刻万物皆涵濡。
青天却扫万里静，但见绿野如云敷。
明朝老农拜潭侧，鼓声坎坎鸣山隅。
野巫醉饱庙门阖，狼藉乌鸟争残余。
重登岳麓
黄道让（清代）

万壑风来雨乍晴，登高一览最忪惺。西南云气来衡岳，日夜江声下洞庭。

我发实从近年白，此山犹似旧时青。读书老友今何在，古木秋深爱晚亭。
对花
邵雍（宋代）

花枝照酒巵，把酒嘱花枝。
酒尽钱能买，花残药不医。
人无先酩酊，花莫便离披。
慢慢对花饮，况春能几时。
雨后游南门寺
刘沧（唐代）

郭南山寺雨初晴，上界寻僧竹里行。半壁楼台秋月过，

一川烟水夕阳平。苔封石室云含润，露滴松枝鹤有声。

木叶萧萧动归思，西风画角汉东城。
赠乡人曹倅待聘为通州静海宰及施博士
刘过（宋代）

茅苇连天昨已非，二年重到最堪悲。
芹宫尚有肩吾在，花县犹存子建知。
踯躅南飞三绕树，凄凉北望四愁诗。
东风若不均披拂，荐福仍然又断碑。
近峡
杨万里（宋代）

望峡初愁远，当前忽不知。
如何船进处，却在棹停时。
【双调】折桂令_别怀人生最
张可久（元代）

别怀
人生最苦别离，柳系柔肠，山敛愁眉。金缕歌残，青衫泪湿，锦字来迟。留客醉鱼肥酒美，送春行莺老花飞。此恨谁知？今夜相思，何日归期？
幽居
红尘不到山家，羸得清闲，当了繁华。画列青山，茵铺细草，鼓奏鸣蛙。杨柳村中卖瓜。蒺藜沙上看花。生计无多，陶令琴书，杜曲桑麻。
西陵送别
画船儿载不起离愁，人到西陵，恨满东州。懒上归鞍，情开泪眼，怕倚层楼。春去春来，管送别依依岸柳。潮生潮落、会忘机泛泛沙鸥。烟水悠悠，有句相酬，无计相留。
夜景
小红楼独倚新妆，曲角阑干，嫩绿池塘。雨洗花梢，风梳柳影，月荡荷香。绣枕上双飞凤凰，翠蓬边一只鸳鸯。对景情伤。今夜新凉，何处才郎？
金华山看瀑泉
碧桃花流出人间，一派冰泉，飞下仙山。银阙峨峨，琼田漠漠，玉珮珊珊。朝素月鸾鹤夜阑，拱香云龙虎秋坛。人倚高寒，字字珠玑，点点琅玕。
别情
倒金杯檀口娇羞，春柳垂腰，秋水凝眸。满意温存，通身旖旎，彻胆风流。秋千院同携玉手，琵琶亭催解兰舟。无计相留，别后新词，总是离愁。
晚春送别
借旗亭仙子逢迎，舞态飞琼，歌韵流莺。红线幽欢，乌丝小字，金缕新声。留过客江山有灵，废残春风雨无情。花落闲庭，柳暗空城。今夜离别，后日清明。
和疏斋学土韵
爱疏仙不放春闲，坐玉树词林，镜海仙山。花老南枝，雪深西圃，人倚东阑。煨芋人吟翁正懒，出蓝关迁客当寒。绿酒酡颜。银字春葱，彩凤娇鬟。
游太乙宫
华山高与云齐，远却尘埃，睡煞希夷。踏藕童闲，携琴客至，跨鹤人归。鸣玉珮松溪活水，点冰绡竹院枯梅。短策徘徊，醉墨淋漓，老技崔嵬。
游金山寺
倚苍云绀宇峥嵘，有听法神龙，渡水胡僧。人立冰壶，诗留玉带，塔语金铃。摇碎月中流树影，撼崩崖半夜江声。误汲南冷，笑杀吴侬，不记茶经。
秦邮即事
访秦邮暂驻兰桡，浩荡鸥波，缥缈虹桥。白藕翻根，黄芦颤叶，翠柳搴条。照玉女神仙井小，立金人菩萨台高。散策逍遥，酒市歌云，僧院诗巢。
皆春楼
柳依依重屋峨峨，媚景芳研，四序无过。雾暖朱帘，风喧翠槛，露湛金荷。天地德无分物我，花草香总是阳和。乐事如何？明月交辉，白雪扬歌。
湖上饮别
傍垂杨画舫徜徉，一片秋怀，万顷晴光。细草闲鸥、长云小雁，乱苇寒螀。难兄难弟俱白发相逢异乡，无风无雨未黄花不似重阳。歌罢沧浪，更引壶觞，送别河梁。
春情
寄春情小字亲描，体态宫蛾，艳冶花妖。映雪香肌，堆云巧鬓，抱月纤腰。嬴女伴一场斗草，指仙翁三度偷桃。羞弄生绡，懒上秋千，笑整金翘。
次酸斋韵
倚阑干不尽兴亡，数九点开州，八景湘江。吊古词香，招仙笛响，引兴杯长。远树烟云渺茫，空山雪月苍凉。白鹤双双，剑客昂昂，锦语琅琅。
闺思
怕别离真个别离，不得音书，已误芳菲。曲怨金徽，香销翠被，梦断罗帏。湿马蹄残红似泥，接莺巢浓绿成堆。消瘦冰肌，体画蛾眉，直待他归。
别后
一年余凤只鸾孤，枕上嗟吁，镜里清癯。花已飘然，春将暮矣，各未归欤。啼翠霭林间鹧鸪，坠青丝檐外蜘蛛。既在江湖，有便鳞鸿，不寄音书。
酒边分得卿字韵
客留情春更多情，月下金觥，膝上瑶筝。口口声声，风风韵韵，袅袅亭亭。锦胡洞莺招燕请，玉交枝柳送花迎。不负平生，风月坡仙，诗酒耆卿。
江上次刘时中韵
倚篷窗一笑诗成，远寺昏钟，古渡秋灯。隐隐鸣鼍。嗷嗷旅雁，闪闪飞萤，海树黑风号浪惊，越山青月暗云生。书客飘零，欲泛仙槎，试问君平。
逢天坛子
正吟诗马上逢君，昨暮秦关，今日吴门。绣帽攲风，金鞭拂雪，宝挑靪云。江上花恼人，堤边柳眼窥春。便洗征尘，借问前村，试买芳博。
皆山楼即事
爱楼居四面皆山，图画横陈，步障回还。远村重重，幽花淡淡，小竹珊珊。黄卷掩灯青夜阑，紫箫吹月白凤寒。鹤唳云间，人倚阑干，欲泛仙槎，直扣天关。
次白真人韵
葛花袍纸扇芭蕉，两袖仙风，万古诗豪。富贵劳劳，功名小小，车马朝朝。算只有青山不老，是谁教白发相饶？体负良宵，百斛金波，一曲琼箫。
歌姬施氏
照冰壶秋水芙蕖，姓出西家，名满东吴。鸾镜妆残，霓裳曲破，翠管诗余。娇滴滴眉云眼雨，香馥馥腕玉胸酥。同醉仙都，偷寄银笺，暗解罗襦。
重午席间
浴兰芳荆楚风流，艾掩门眉，符映钗头。雪卷鸥波，雷轰鼍鼓，电闪龙舟。骄马骤雕弓翠柳，小蛾讴宝髻红榴。醉倚江楼，笑煞湘累，不葬糟丘。
幽居次韵
石帆山下吾庐，秋水纶竿，落日巾车。长啸归欤，梅惊花谢，柳笑眉舒。撺断著小丫鬟舞元宵迓鼓，摸索著大肚皮装村酒葫芦。冷落琴书，结好樵渔，是有红尘，不到幽居。
忆江南 其九
周星誉（清代）

重九节，记得沪城宵。翠鉔帘栊莺歌盏，珠灯楼阁鹧鸪箫。

夜夜醉红桥。
题画雪雀 其二
韩驹（宋代）

只画山禽依雪竹，斯人用意复谁知。肯来禁籞图神爵，应已传呼作画师。
卧牛石
陈岩（宋代）

石犀沉后波涛息，石燕飞时风雨来。
堪笑石牛徒解卧，山田无数任蒿莱。
宫词
王镃（宋代）

一处承恩宴舞衣，六宫甲帐冷珠玑。
夜深听得笙歌响，知是君王步辇归。
玉楼春
欧阳修（宋代）

阴阴树色笼晴昼。清淡园林春过后。杏腮轻粉日催红，池面绿过风卷皱。

佳人向晚新妆就。圆腻歌喉珠欲溜。当筵莫放酒杯迟，乐事良辰难入手。
次韵刘友鹤端午三首
高斯得（宋代）

桐江五月凉，波上搏层飔。
伤屈念已怆，怀严濑逾滋。
维彼不逢世，如斯良遇时。
怀沙与钓濑，异节同光辉。
故人去奚伤，宗国逃惧非。
精义贵有质，圣远咨从谁。
送径山元书记归池阳
释居简（宋代）

又说池阳去，先寻弄水亭。且藏双眼碧，归对九华青。

栗稻霜才穫，云房夜莫扃。有来无逸驾，勒驾有山灵。
题水月台
李涉（唐代）

平流白日无人爱，桥上闲行若个知。

水似晴天天似水，两重星点碧琉璃。
不把渔竿
徐夤（唐代）

不把渔竿不灌园，策筇吟绕绿芜村。得争野老眠云乐，

倍感闽王与善恩。鸟趁竹风穿静户，鱼吹烟浪喷晴轩。

何人买我安贫趣，百万黄金未可论。
阆州太守以桃竹邛杖二物遗余宅仲而宅仲出以示仆喜而作诗
周紫芝（宋代）

万里何尝入巴蜀，少陵诗中识桃竹。更言九节奉真仙，无乃邛山有遗族。

平生二物几到眼，谁与周旋慰幽独。忽然渡海飞苍龙，夭矫当前峙双玉。

江心石竹誇坚刚，摩挲紫焰生寒光。孤筇节高不可及，外虽似曲中直方。

阆州得此不敢藏，亟遣二士相扶将。余侯新佩太府章，六尺肮脏身健强。

未须御府赐灵寿，行勒金狨朝未央。老人勃窣不足数，惟有泉石成膏肓。

东吴自是山水窟，心虽欲往身未偿。会须呼客共蜡屐，借君拄杖聊徜徉。
送郑尚书赴广州
张籍（唐代）

圣朝选将持符节，内使宣时百辟听。海北蛮夷来舞蹈，

岭南封管送图经。白鹇飞绕迎官舫，红槿开当宴客亭。

此处莫言多瘴疠，天边看取老人星。
徵招 再题王幼霞侍御秋窗忆远图。图为况夔笙舍人客江南作，并装金陵栖霞寺残碑二段
程颂万（清代）

台城树色斜阳暝，残钟隔林催到。罨碧旧山门，黯楞轩孤窈。

古苔萦绣葆。指江令、断碑无帽。翠墨装题，红泥小印，认沧桑稿。

燕市触悲歌，丝丝鬓，迥忆王郎同调。赚破嫩寒天，是红箫声拗。

背吟秋易老。恁词客、霜台焚草。海门月、今夜从君，趁骑龙烟岛。
戏题全庵二首
刘克庄（宋代）

曾批龙鳞捋虎须，君恩天大偶全躯。
入华胥国浑成梦，移太行全得许愚。
无剑拄颐但樵服，有衾覆首胜珠襦。
他时只着深衣去，不必防闲发冢儒。
答裴集、阳伯明二贤各垂赠二十韵今以一章用酬两作
皎然（唐代）

知音如琼枝，天生为予有。攀折若无阶，何殊天上柳。

裴生清通嗣，阳子盛德后。诗名比元长，赋体凌延寿。

珠生骊龙颔，或生灵蛇口。何似双琼章，英英曜吾手。

白日不可污，清源肯容垢。持此山上心，待君忘情友。

且伴丘壑赏，未随名宦诱。坐石代琼茵，制荷捐艾绶。

清宵集我寺，烹茗开禅牖。发论教可垂，正文言不朽。

白云供诗用，清吹生座右。不嫌逸令醉，莫试仙壶酒。

皎皎寻阳隐，千年可为偶。一从汉道平，世事无纷纠。

星文齐七政，天轴明二斗。召士扬弓旌，知君在林薮。

莫学颍阳子，请师高山叟。出处藩我君，还来会厓阜。
郁林八景诗 其六 石室仙踪
邝元乐（明代）

乱峰嵯峨高插天，丹炉石室隐神仙。黄茅九转飞星去，洞口桃花空紫烟。
送夫子之鸠江
范淑钟（清代）

征鞍落叶打离披，忍泪临风饯一卮。夕照渐低人渐远，断鸿声里立多时。
咏史下·关羽四首
陈普（宋代）

寝席羹杯几载同，不知玄德访隆中。
吕蒙陆逊诚奸贼，消为孙登作妇翁。
琅琊山六题·庶子泉
欧阳修（宋代）

庶子遗踪留此地，寒岩徙倚弄飞泉。
古人不见心可见，一片清光长皎然。
和宋太史北楼新亭
孟浩然（唐代）

返耕意未遂，日夕登城隅。谁道山林近，坐为符竹拘。

丽谯非改作，轩槛是新图。远水自嶓冢，长云吞具区。

愿随江燕贺，羞逐府僚趋。欲识狂歌者，丘园一竖儒。
鲁拾遗挽词二首 其二
刘敞（宋代）

西晋登贤日，东堂第一人。竞推天下士，争辟幕中宾。

故国无乔木，流风及搢绅。新阡广陵上，荒草欲含春。
待诏西拱
刘侨（明代）

叠嶂凌霄气郁苍，山名待诏邑之旁。瑶章霞灿神龙跃，锦轴云蒸彩凤翔。

芹藻碧池晨潋滟，莲花金烛夜辉煌。饶阳原产英豪辈，岁岁徵书出未央。
暮泛秀江 其三
顾璘（明代）

路转清江外，舟移锦石中。爪香分绿橘，目艳对丹枫。

检药防山瘴，陈诗叙国风。冒霜梳短发，应愧鹿门翁。
湖庄杂诗
曹彦约（宋代）

野水平湖阔，云山叠嶂深。
一溪横驿道，两岸挟神林。
乱石通人迹，孤舟系客心，
几年茅苇地，松桧已侵寻。
程子山侍讲自靖州贬所归相会于武陵怪余颜鬓未改作四绝句示之 其三
王庭圭（宋代）

欲吊沈湘乏雅章，借君妙语酹馀觞。已知绝倒如平子，更喜清新似庾郎。
送韩希道移漕江东
周必大（宋代）

馈饷随萧不作难，秦淮今视汉秦关。
天开虎踞龙蟠处，地近鸡翘豹尾间。
洗印先经三峡寺，观风遍踏九华山。
尽收奇秀归诗稿，却趁赓歌供奉班。
送林使君赴邵州
姚合（唐代）

诏书飞下五云间，才子分符不等闲。驿路算程多是水，

州图管地少于山。江头斑竹寻应遍，洞里丹砂自采还。

清净化人人自理，终朝无事更相关。
再到合阳看竹
王云凤（明代）

此君重复见，似有故人情。岁夕节逾劲，春来笋自生。

新枝含雨润，疏叶散云轻。相对不知夜，华山孤月明。
布袋赞
释可湘（宋代）

破布袋，甚奇特。
背负肩驼，不肯抛掷。
只知入水去求人，争奈脚跟浮逼逼。
宋颂九首 其二 六合雷声
石介（宋代）

匪民之嚚，为贼俘虏。往吊其民，王泽时雨。往伐其罪，王师虎旅。
送喻鍊师归茅山
李建勋（唐代）

休粮知几载，脸色似桃红。半醉离城去，单衣行雪中。

水声茅洞晓，云影石房空。莫学秦时客，音书便不通。
市朝
刘攽（宋代）

市朝老去无希慕，枕簟秋来觉静便。何事连宵梦颠倒，犹应三世业攀缘。

蛲虫饱足尸鬼健，尚寐翻令爱不眠。
满江红·丁未九月南渡泊舟仪真江口作
赵鼎（宋代）

惨结秋阴，西风送、霏霏雨湿。凄望眼、征鸿几字，暮投沙碛。试问乡关何处是，水云浩荡迷南北。但一抹、寒青有无中，遥山色。
天涯路，江上客。肠欲断，头应白。空搔首兴叹，暮年离拆。须信道消忧除是酒，奈酒行有尽情无极。便挽取、长江入尊罍，浇胸臆。
再和
晁说之（宋代）

顷岁官尝傍紫虚，嵩云缑月笑谈余。
惟知猿鹤乞骸疏，不录熊谈谏猎书。
游寺但知能自与，焚舟不复问何如。
岩廊德量谁能比，大令山阴难并居。
送武功余簿行稼商州
殷奎（明代）

秦岭纵横宿雨收，西风匹马蹋商州。锦囊诗句题应满，此是南山第一游。
苦雨
方回（元代）

苦雨何其久，山乡化水乡。
月余沈碓硙，天半起帆樯。
孰不思神禹，畴能饷子桑。
溺饥非己责，愁绝望朝阳。
喜春来·春宴
元好问（金朝）

梅残玉靥香犹在，柳破金梢眼未开。东风和气满楼台，桃杏拆，宜唱喜春来。
涉溪
陆游（宋代）

挥汗欲成雨，聚蚊真若雷。
山翁在何许，赤脚步溪来。
唐乐府十首。输者讴
刘驾（唐代）

挽粟上高山，高山若平地。力尽心不怨，同我家私事。

去者不遑宁，归者唱歌行。相逢古城下，立语天未明。

一身远出塞，十口无税征。
寄杨道人
邱云霄（明代）

一去山中久，长念山中客。幽想发云霞，何时生羽翮。

梦游天宇清，坐惜林月白。新笋应已抽，翠篁添几百。
题侯贞友画兰
马宗琏（清代）

采兰搴杜若，仿佛到潇湘。之子江南住，空山正夕阳。

余情甚芬美，片石亦苍凉。建业秋萧瑟，谁堪共举觞。
与刘廷美沈启南沈继南雨中汎湖联句
史鉴（明代）

画船载酒入空濛，四面湖山水墨中。系缆石留秦旧物，卖花人墨宋遗风。

怕寒沙鹭低拳白，受湿汀桃浅破红。未必晴时能胜此，笙歌莫放酒杯空。
鸿
徐夤（唐代）

行如兄弟影连空，春去秋来燕不同。紫塞别当秋露白，

碧山飞不暮霞红。宣王德美周诗内，苏武书传汉苑中。

况解衔芦避弓箭，一声归唳楚天风。
憩桃花园
张羽（明代）

古巷号桃花，茅檐背竹斜。卖蔬供北郭，放水与西家。

土脉通潮信，湖光助物华。我来思借地，学种五文瓜。
宫词 其四十一
赵佶（宋代）

式燕簪裳遍集英，梯航万里庆天宁。升平楼上遥瞻望，众里金貂认使星。
感旧四首末章盖思有以自广
陆游（宋代）

百堂小益最初程，朱栈青崖照眼明。
十日经行图障里，时时马上听莺声。
经刘瓛墓下诗
萧子隆（南北朝）

升堂子不谬，问道余未穷。如何辞白日，千载隔音通。

山门一已绝，长夜缅难终。初松切暮鸟，新杨催晓风。

榛关向芜密，泉途转销空。
复次放鱼韵答赵承议、陈教授
苏轼（宋代）

扰扰万生同大块，抢榆不羡培风背。青丘已吞云梦芥，黄河复缭天门带。

长讥韩子隘且陋，一饱鲸鲵何足脍。东坡也是可怜人，披抉泥沙收细碎。

逝将归修八节滩，又欲往钓七里濑。正似此鱼逃网中，未与造物游数外。

且将新句调二子，湖上秋高风月会。为君更唤木肠儿，脚扣两舷歌《小海》。
水调歌头·九金增宋重
毛滂（宋代）

九金增宋重，八玉变秦馀。千年清浸，洗净河洛出图书。一段升平光景，不但五星循轨，万点共连珠。垂衣本神圣，补衮妙工夫。
朝元去，锵环佩，冷云衢。芝房雅奏，仪凤矫首听笙竽。天近黄麾仗晓，春早红鸾扇暖，迟日上金铺。万岁南山色，不老对唐虞。
和宗人尚书嗣复祠祭武侯毕，题临淮公旧碑
杨汝士（唐代）

古柏森然地，修严蜀相祠。一过荣异代，三顾盛当时。

功德流何远，馨香荐未衰。敬名探国志，饰像慰甿思。

昔谒从征盖，今闻拥信旗。固宜光宠下，有泪刻前碑。
慈济行祠
丘葵（宋代）

上人栖息地，况近佛庄严。
乱藓缄新甃，间花覆古檐。
浯山青入眼，榕树紫垂髯。
独步秋祠晚，云间月一镰。
致仕後即事
陆游（宋代）

不嫌鸡瘦浊醪酸，草草杯盘具亦难。
食指忽摇方窃喜，小儿来请赛鄱官。
上张察使老山
何梦桂（宋代）

玉节星轺浙水边，好将疾苦问愚黔。
十羊九牧鞭俱毙，一鼠群愚肉未餍。
地处覆盆遮日月，天教持斧拯闾阎。
吴山不逐行人老，留取动名众具瞻。
后湖
元稹（唐代）

荆有泥泞水，在荆之邑郛。郛前水在后，谓之为后湖。

环湖十馀里，岁积潢与污。臭腐鱼鳖死，不植菰与蒲。

郑公理三载，其理用喣愉。岁稔民四至，隘廛亦隘衢。

公乃署其地，为民先矢谟。人人傥自为，我亦不庀徒。

下里得闻之，各各相俞俞。提携翁及孙，捧戴妇与姑。

壮者负砾石，老亦捽茅刍。斤磨片片雪，椎隐连连珠。

朝餐布庭落，夜宿完户枢。邻里近相告，新戚远相呼。

鬻者自为鬻，酤者自为酤。鸡犬丰中市，人民岐下都。

百年废滞所，一旦奥浩区。我实司水土，得为官事无。

人言贱事贵，贵直不贵谀。此实公所小，安用歌袴襦。

答云潭及广，以至鄂与吴。万里尽泽国，居人皆垫濡。

富者不容盖，贫者不庇躯。得不歌此事，以我为楷模。
次韵和石末公闻有诏使不至
刘基（明代）

祈招旦夕动遐心，疾首西归望好音。凤下丹霄云杳杳，鱼飞碧海雾沉沉。

徒言雨露无私润，谁谓阳和未溥临。何日六师能电扫，周原依旧载驰骎。
上高提举生日 其二
史浩（宋代）

圣主龙飞念故人，侯门雨露一番新。登瀛已宠皇华贵，被綵专荣白发亲。

好语旧闻千岁鹤，仁风今扇七州春。定知福寿无边际，坐看云来舞绣茵。
祁门道中
冯去非（宋代）

麦颖垂垂稻已秧，好风晴日燕飞忙。
无人得似游丝懒，相逐秋千过粉墙。
论语绝句一百首
张九成（宋代）

窃怪陈亢问伯鱼，子今亦有异闻乎。
喜云闻一得三理，料得其他未必如。
立冬前一日霜对菊有感
钱时（宋代）

昨夜清霜冷絮裯，纷纷红叶满阶头。
园林尽扫西风去，惟有黄花不负秋。
白日有閒吏青原无惰民为韵奉寄李成德十首 其三
释德洪（宋代）

地生金色光，女作师子吼。此轩初不然，风日穿窗牖。

莫作两头看，空花竟何有。
胡帅见和用韵再寄
黄彦平（宋代）

乔木犹春色，名家亦世臣。
安危思有寄，文武不无人。
翰墨昭前烈，功勋踵后尘。
八萧终鼎鼐，二贾且丝论。
武林
陆游（宋代）

皇舆久驻武林宫，汴雒当时未易同。
广陌有风麈不起，长河无冻水常通。
楼台飞舞祥烟外，鼓笛喧呼明月中。
六十年间几来往，都人谁解记衰翁？
蓦山溪 寿李学士十月廿六
佚名（宋代）

月惟四日。又转黄钟律。好景会生辰，是天降、真儒无敌。

称觞设席，香雾腾葱郁。霜天晓，笙歌彻，玉斝倾仙液。

当年桂子，元是蓬莱客。任留宿蓬莱，道山试、玉堂翰墨。

一封飞下，趣召入黄扉，台星照，寿星明，相映居南极。
次韵答尧民
黄庭坚（宋代）

君闻苏公诗，疾读思过半。
譬如闻韶耳，三月忘味叹。
我诗岂其朋，组丽等俳玩。
不闻南风弦，同调广陵散。
鹤鸣九天上，肯作家鸡伴。
晁子但爱我，品藻私月旦。
官闲乐相从，梨栗供杯案。
门静鸟雀嬉，花深蜂蝶乱。
忽蒙加礼貌，斋戒事搢盥。
问大心更小，意督词反缓。
君材于用多，舞选弓矢贯。
聪明回自照，胜己果非懦。
我如相绘事，素质施朽炭。
古来得道人，非独大庭馆。
晁子已不疑，冬寒春自暖。
系表知药言，择友得荀粲。
游白纻山
吴潜（宋代）

信马来游白纻山，僧窗容我片时閒。人生自古少行乐，试为春风一解颜。
眼儿媚 画眉
李雯（清代）

晓来独自上妆楼，携笔近帘钩。菱花未掩，朝霞初晕，直甚风流。

青青常压两星眸，难画几重愁。盈盈只在，远山峰上，柳叶梢头。
摸鱼儿（甲申客路闻鹃）
刘将孙（宋代）

雨萧萧、春寒欲暮。杜鹃声转□□。东风与汝何恩怨，强管人间□住。行且□。漫憔悴十年，愁得身成树。青青故宇。看浩荡灵修，徘徊落日，不乐复何故。

曾听处。少日京华行路。青灯梦断无语。风林飒飒鸡声乱，摇落壮心如土。今又古。任啼到天明，清血流红雨。人生几许。且赢得刘郎，看花眼惯，懒复赋前度。